Harte fladder by tehuis se ValentynsbalKungwini-inwoners het spoggerig in hul uitrustings gelyk. (Foto’s: Helen du Plessis Photography/Verskaf) Liefde was Vrydagaand in die lug toe inwoners van die Kungwini-welsynsorganisasie hul beste (gepoetste) voetjies voorgesit het tydens hul jaarlikse Valentynsbal. Kungwini, voorheen bekend as die Paul Jungnickel-tehuis vir volwasse gestremdes, huisves en versorg byna 180 gestremde volwassenes, en het gesorg dat elkeen deftig gelyk én gevoel het om die maand van liefde te vier. Inwoners se voogde, vriende en familie is ook genooi om hierdie glansgeleentheid saam te geniet. Dit is jaarliks ŉ hoogtepunt op Kungwini se kalender én verg maande se beplanning. “Vir sommiges is dit soos die matriekafskeid wat hulle nooit gehad het nie. Dit is hulle aand om in die kollig te wees en spesiaal te voel,” verduidelik Manuela Loubser, bemarkingsbestuurder by Kungwini. Maderick van der Berg, Randall Sefanyetso en Nicola Botes. (Foto’s: Morii Light Photgraphy/Verskaf) Behoeftige inwoners is danksy skenkings van die publiek met die nodige netjiese klere en bykomstighede soos formele rokke, broekpakke, hemde, dasse en juweliersware bygestaan. ŉ Inwoner se ouers gaste bederf het met ŉ drie-laag Valentynsdag-koek. (Foto/Verskaf) Leerders aan Hoërskool Zwartkop het die vroue-inwoners help optof en hulle grimering en naels gedoen. Dawn Albrecht, ŉ voormalige haarkapper wie se kind by Kungwini woon, het vrywillig die vroue se hare gestileer. Harte het behoorlik gefladder toe ŉ inwoner se ouers gaste bederf het met ŉ drie-laag Valentynsdag-koek wat met harte versier was. Volgens Loubser was vanjaar se geleentheid besonder spesiaal omdat die organisasie sy 40ste bestaansjaar vier. Kungwini se deure is in 1983 geopen, en hulle bied vandag ook maatskaplike werk dienste en projekte aan om die gemeenskapslede in hul onmiddellike omgewing by te staan en op te hef, waaronder ŉ vroeë leersentrum wat skoolopleiding vir voorskoolse kinders van die gemeenskap bied. “Die reaksie van ons gemeenskap was fenomenaal, ons bedank elke persoon wat bygedra het om hierdie geleentheid ŉ werklikheid te maak. Elke inwoner het vir ŉ aand soos ŉ prins of prinses gevoel, en om die vreugde in hul glimlagte te sien het ons elkeen se harte behoorlik warm laat klop.”